IEA เตือน “โอเปกพลัส” ลดผลิตน้ำมัน เสี่ยงฉุดเศรษฐกิจโลกถดถอย
สำนักงานพลังงานสากล เตือน “โอเปกพลัส” ลดการผลิตน้ำมัน ทำให้ราคาน้ำมันปรับตัวขึ้น อาจส่งผลกระทบทำให้เศรษฐกิจโลกเข้าสู่ภาวะถดถอย
สำนักงานพลังงานสากล เตือน “โอเปกพลัส” ลดการผลิตน้ำมัน ทำให้ราคาน้ำมันปรับตัวขึ้น อาจส่งผลกระทบทำให้เศรษฐกิจโลกเข้าสู่ภาวะถดถอย
13 ต.ค. 2565

สำนักงานพลังงานสากล (IEA) เตือนในวันนี้ (13 ต.ค.) ว่า การตัดสินใจของกลุ่มโอเปกพลัสในสัปดาห์ที่ผ่านมาที่จะลดการผลิตน้ำมันลงนั้น ได้ทำให้ราคาน้ำมันปรับตัวขึ้น และอาจส่งผลกระทบทำให้เศรษฐกิจโลกเข้าสู่ภาวะถดถอย
“การชะลอตัวลงอย่างต่อเนื่องของเศรษฐกิจและราคาน้ำมันที่สูงขึ้นซึ่งเกิดจากแผนการปรับลดปริมาณน้ำมันของโอเปกพลัสนั้น กำลังทำให้ความต้องการใช้น้ำมันทั่วโลกลดลง” IEA ซึ่งรวมถึงสหรัฐและประเทศผู้บริโภคชั้นนำอื่นๆ ระบุ
“ขณะที่เผชิญแรงกดดันจากเงินเฟ้อและการปรับขึ้นอัตราดอกเบี้ยอย่างต่อเนื่องอยู่แล้วนั้น ราคาน้ำมันที่สูงขึ้นอาจทำให้เศรษฐกิจโลกใกล้เข้าสู่ภาวะถดถอย” IEA ระบุในรายงานรายเดือน
ด้านสำนักข่าวรอยเตอร์รายงานว่า คำเตือนจาก IEA บ่งชี้ให้เห็นถึงความขัดแย้งกับซาอุดีอาระเบีย ซึ่งเป็นผู้ส่งออกน้ำมันรายใหญ่ที่สุดของโลก และเป็นผู้นำโดยพฤตินัยของกลุ่มโอเปก